text: Mais, ainçois avoient esté
   À lor moustiers, et aoré
   Les diex qu'il adont aoroient,
   Selonc l'usage qu'il avoient
   Au tans dont vous m'oez parler,
   Devant aus faisoient porter
   III coronnes d'or noblement.
   Or vous deviserai quel gent
   Ces trois coronnes d'or portoient.
   C'erent troi evesque, et estoient
   Revestu, selonc lor maniere,
   De vesteüre noble et chiere,
   Et portoit on samis vermaus
   Deseur le roi et deseur aus.
   Ainsi vers lor moustier aloient,
   Et arriere ainsi revenoient.
   PageV02P243
   Des trois coronnes vous dirai,
   Selonc ce que entendu l'ai,
   Pour quoi il en i avoit trois ;
   Car ce est bien raison et drois.
   La moienne senefioit
   Que cil à droit tenir devoit
   Ceaus cui il avoit à garder,
   Qui on devoit là coronner.
   Et cele qui estoit à destre
   Senefioit que ne doit estre
   Nus rois pereceus d'entreprendre
   Sa terre et s'onnour à deffendre.
   La senestre si senefie
   C'on hée orgueil et felonnie
   Et trayson et fausseté
   Et outrage et desloiauté,
   Et c'on ait l'escu enbracié
   D'umilité et de pitié
   Et de raison et d'atemprance
   Et de largece sans beubance.
  